**2010-ben, a görög katolikus egyházközségben történt…**

Az idei esztendő első fázisát jelentette templomunk megújulásának: mindenekelőtt szükségesnek tartottuk meglévő értékeink megóvását, ugyanakkor szükségessé vált immáron halaszthatatlan feladatok megoldása is.

**1. *Értékeink megóvásának jegyében*** láttunk hozzá híveink összefogásával templomunk egyik már megroggyant, leomlás közeli állapotban lévő üvegablakának restauráltatásához. Február 16-án a teljesen megújult ablak már helyére is került. A munka Fórián József ólomüveges mester hozzáértését dicséri.

- Egy jószándékú testvérünk felajánlásából ez év augusztusában teljesen megújult templomunk hangosítása is, valamint templomunk idei búcsúünnepére közösségi termünk ablakai is „felébredtek” 50 éves álmukból: a szúette, törött, olykor résekkel teli ablakok újakká váltak. A hangosítás kivitelezését Nagy István és Barta Imre, ablakaink megújítását pedig Réz Imre végezte: munkájukat, és a felajánlást ezúton is megköszönjük!

- Emlékeink megőrzése érdekében templomunk művészettörténeti feltérképezése is megtörtént, valamint jelentős tanulmány látott napvilágot a Szent Atanáz Görög Katolikus Hittudományi Főiskola kiadásában megjelenő Athanasiana folyóirat 31. számában az 1957-ben lebontott egykori templomi ikonosztázionunkról.

Egyházközségünk történetének kutatása most is folyamatosan zajlik, jelentős eredményeit mihamarabb igyekszünk közzétenni.

- Március 20-án otthont adtunk a nagylétai esperesi kerület hittanversenyének is.

- Június elején templomunk nagyharangja új harangtekercset kapott.

**2. *A halaszthatatlan feladat*** még az elmúlt évről öröklődött: templomunk új tornyának megépítése, mely a helyiek adományai, a községünkből elszármazottak felajánlásai, a Hajdúdorogi Egyházmegye és a keleti egyházakat segítő Kirche in Not, Ostpriesterhilfe Königstein-i segélyszervezet, valamint a budapesti Építés Fejlődéséért Alapítvány támogatásával, nem utolsó sorban pedig Isten kegyelméből egy nyár megfeszített munkája alatt be is fejeződött.

Lássunk – vázlatosan – néhány gondolatot ***új tornyunk előtörténetéről:***

2009 júliusában a templom egyetlen bejárati ajtaja felett, mintegy 20 méteres magasságból már jelentős mértékben mállik a vakolat, és hullanak a toronysisak alatti téglák. Természetesen ez a folyamat már korábban elkezdődött, de mivel többen is életveszélyesnek ítéltük meg a helyzetet, szükségessé vált az azonnali beavatkozás.

A község Polgármesteri Hivatala azonnal segítségünkre sietett, és egy darus emelőkocsi segítségével eltávolították a hulló vakolatot, és kézzel(!) leemelték a vakolat által alig tartott veszélyes téglákat. Ezzel nagyon rövid időre az életveszély elhárult, ám odafent azt is észlelték, hogy a baj sokkal nagyobb. A toronysisak alatt már igen nagy rés keletkezett, ahol a galambok ki-be szabadon járkálhattak, és ezzel is csak tovább pergették az amúgy is gyenge vakolatot.

A torony javításával kapcsolatban azonnal az Egyházmegye segítségét kértem, s alapos statikai vizsgálat elvégzésére bíztattak. A statikus többszöri szakvéleménye ismét csak még nagyobb bajt jelzett: A fal az utca oldali egyik sarokrészen egy nagy vihar hatására valamikor megsérült, s ezért ék alakban megnyílt, s ezért megsüllyedt. Ennek következményeképp a falra ültetett toronysisakot a falhoz rögzítő négy acélöntvény vaskampó közül egy teljesen, egy pedig majdnem teljesen kiakadt, azaz a templomtornyot négyből csak két kampó tartotta fenn(!), mintegy 20 méter magasban. A tetőfedés hibája miatt a fal felső része elázott, ez okozta a külső vakolatomlást, mely csak „szelíd” jelzése volt a nagyobb, belső problémának. A statikus elrendelte a későbbi javításhoz a torony leemelését, mert így biztonságosabbnak vélte a probléma megoldását.

A leemelés előtti vizsgálatok ismételt problémára hívták fel a figyelmünket: a torony belső faszerkezetének talpgerendái szinte teljesen elkorhadtak, így nemcsak az volt félő, hogy a tornyot nem lehet majd egészében leemelni, hanem az is, amit a statikus véleménye is alátámasztott: egy nagyobb vihar a tornyot bármikor ledöntheti! Ekkor már valamit mindenképpen lépnünk kellett!

Tavaly térségünkben is igen nagy erősségű szélvihar söpört végig. Az isteni gondviselés azonban megsegített minket: az Egyházmegye segítségével éppen a vihart megelőző napokban le tudtuk teljes egészében emelni a templomunk tornyát, s helyére egy ideiglenes kis tető került, mely épp óvja a harangokat az esőtől ill. más károsító tényezőktől. Ez 2009. október 10-én történt, a Lad-Bau Kft. kivitelezésében, Ladányi Miklós ügyvezető felügyeletével.

Folyó év júliusában sor került a torony 5 köbméternyi faanyagának megrendelésére, illetve külföldről való kiszállítására. A torony anyaga vörösfenyő, mely biztosítja az időtállóságot. Ezzel egyidőben történt a régi fedésről leemelt minta alapján az új toronydíszek legyártása, hogy a horganylemez tükörfedéssel történő felhelyezése után már a kész díszek is mihamarabb helyükre kerülhessenek.

Augusztus 9-én, a helyszíni munkálatok kezdése napján lebontásra került a leemelt, elavult toronyszerkezet, annak horganyzott lemez borítása illetve faanyagának bontása. A régi faszerkezet – nem meglepetésszerűen – szinte teljesen korhadt volt.

Augusztus 10-én elindult az új faanyaga ácsolása valamint az új faszerkezet megépítése, s a tervek szerint az új torony valóban hű mása az eredetinek. Sőt: még eredetibb, hisz a régi torony alapzatában némi elcsúszás is volt. A precíz ácsmunkák napokat vettek igénybe.

***Szeptember 23-án sor került az új torony felhelyezésére,*** s ezt követte az alsó faldíszek és a párkány romlott részeinek javítása. A munka október 19-én zárult le teljesen. Az új toronygombba emlékiratot helyeztünk egyházközségünk múltjáról, jelenéről és a lezajlott munkáról.

A Hajdúdorogi Egyházmegye Püspöki Hivatalának engedélyével az új templomtorony építésének és a sérült falrész javításának kivitelezési munkálatait a nyíregyházi székhelyű GM BAU TEAM Kft. végezte, Gégény Miklós ügyvezető felügyelete alatt, a bádogozási munkákat pedig a szakolyi Tóth Miklós és fia készítette el milliméteres pontossággal. A munkaterület több hónapos felügyeletét községünk Polgárőrsége látta el.

Köszönet mindenki áldozatos munkájáért!

Mivel az egyházközség lelkésze Bedő községet is oldallagosan ellátja, az itteni munkákkal egyidőben sor került a bedői templom falszigetelési munkáinak elvégzésére is!

***A jövő feladata számunkra is hasonló:*** a magasan vizes vakolat eltávolítása kívül-belül, a templom megárkolása, hogy a fal minimum egy éves szellőzés után majd újra vakolható legyen. Ehhez persze – a vakolatverés társadalmi munkája mellett, melyre ***már most felhívást teszünk*** – majdan pályázati erőforrásra is szükségünk lenne. Imádkozzunk templomunk sikeres megújulásáért!

***Augusztus 29-én*** templomunk ökumenikus püspöktalálkozónak adott otthont, melyről külön híradásban több helyütt is beszámoltunk. Mint a bizánci rítus örökösei, nekünk minden ortodox-katolikus találkozó, ez pedig különösen is fontos volt: maga Róma, a katolikus egyház kéri tőlünk a bizánci hagyományokhoz való hű visszatérést, liturgiánk megtisztítását a néhány százados rárakódott, a keleti mentalitástól idegen elemektől. Templomunkban ez is folyamatosan, hagyományainkat értelmezve történik.

Idén, ***november 7-én,*** a Szent Mihály és Gábor főangyalok templom már új toronnyal, megújult ólomüvegablakkal, új hangosítással és felújított közösségi teremmel tartotta búcsúünnepét. Az ünnepi Szent Liturgiát a nagylétai esperesi kerület papsága mutatta be, s az ünnepi beszédet a helybeli paróchus meghívására Főtisztelendő Urbán Evariszt debreceni iskolalelkész tartotta. A kerület papsága mellett vendégünk volt Szabados János petneházi paróchus, illetve nagyközségünk vezetősége is.  A Szent Liturgia végén a híveket kalács, sütemények, a meghívott vendégeket pedig meleg ebéd várta az egyházközség közösségi termében.

Egy év ismét eltelt… de jó volna, ***ha minden év végén elmondhatnánk:*** megint egy lépéssel közelebb került templomunk régi fényének visszaállításához!

Az összefogás rajtunk múlik, a templom nélkülünk üres, s ez évben szép példáját láttuk a tenni akarásnak: legyen a következő esztendő is az összefogásé, a lélekben, gondolkodásban is megújulni akarásé! ***Ha azt várjuk, hogy Isten tegyen értünk, életünkért és üdvösségünkért, mi is tegyünk Érte, házáért és temploma hívő közösségének fennmaradásáért!***

***Kanyó Árpád***

*görög katolikus áldozópap*